AFRIKAANSE OPSOMMING: Dowe onderrig bied eie uitdagings. Internasionaal ontvang die reg van persone met gestremdhede om as volwaardige lede in die gemeenskap opgeneem te word, hoë prioriteit. Inklusiewe onderwys is een manier waarop insluiting en deelname in die gemeenskap vergemaklik kan word. Met die beoogde implementering van 'n beleid van inklusiewe onderwys in Suid-Afrika ontstaan daar vrae rondom die insluiting van leerders wat doof is in hoofstroom klasse. Hierdie studie poog om die implikasies wat onderrig van 'n leerder wat doof is in 'n hoofstroom klas inhou, te ondersoek. Die faktore wat leer in so 'n omgewing vergemaklik, is ook ondersoek. 'n Eko-sistemiese benadering is in die studie gebruik. 'n Enkele leerder wat doof is, is binne die konteks van sy familie en die onderwyssisteem gekies as onderwerp van 'n kwalitatiewe gevallestudie. Beide intrinsieke en ekstrinsieke faktore in wedersydse kommunikasie, beïnvloed die leer van dowe persone. In internasionale literatuur het faktore soos die aard van die doofheid, persoonlikheid, intellektuele funksionering, sosiale integrasie en skool- en familie verwante faktore aandag geniet en daar is bevind dat dit 'n impak op die leerder se sukses binne 'n inklusiewe leeromgewing het. Teen hierdie agtergrond is hierdie studie geloods om bogenoemde faktore en faktore uniek aan die situasie binne die konteks van 'n landelike Suid-Afrikaanse skool te ondersoek. Semi-gestruktureerde onderhoude IS gevoer met opvoeders, die skoolhoof, 'n leerondersteuningsopvoeder, die leerder en sy ouers. Veldnotas en In oorsig van persoonlike verslae is ook gebruik om inligting oor die leerder en die onderrig en leerproses te bekom. Die data is geanaliseer deur gebruik te maak van aspekte van inhoud analisering. Vyf patrone het na vore gekom, naamlik intrinsieke kindverwante faktore, familiefaktore, skoolverwante faktore, faktore rakende ondersteuning en faktore rakende die onderwysdepartement. Die bevindinge dui daarop dat Inleerder met 'n gehoorverlies wat deur 'n gehoorapparaat in staat gestel word om verbale kommunikasie te volg binne 'n leeromgewing waar daar die nodige ondersteuning is, groter sukses behaal. 'n Positiewe houding teenoor die leerder, 'n bereidwilligheid van opvoeders om die leerder te ondersteun en goeie sosiale integrasie is skoolverwante faktore wat insluiting vergemaklik. Familieverwante faktore wat leer aanmoeding lei tot verhoogde prestasies ten spyte van lae sosioekonomiese omstandighede. Intensiewe vroeë intervensies lê In goeie grondslag en lei tot langtermyn positiewe gevolge. Verskeie faktore waar daar ruimte VIT verbeteringe is, is geïdentifiseer en aanbevelings is gemaak. Terwyl sekere faktore in hierdie ondersoek geïdentifiseer is as kritiek in die fasilitering van leer in 'n inklusiewe omgewing, moet daarmee rekening gehou word dat die unieke interaksie van 'n ander stel intrinsieke veranderlikes en ekstrinsieke veranderlikes 'n ander stel kritieke faktore kan produseer. Die behoeftes van elke leerder wat doof is, sal dus op 'n individuele basis in ag geneem moet word sodat plasing binne die ondersteunende omgewing wat die beste in sy behoeftes voorsien, gedoen kan word.